বর্ডারে বাঙ্কার খুঁড়ছে বিজিবি? এপারে প্রস্তুত ভারতীয়রাও

ওয়েব ডেস্ক: ভারত-বাংলাদেশ সীমান্তে (India-Bangladesh Border) শান্তি যেন কিছুতেই ফিরছে না। সেই সঙ্গে কাঁটাতার দেওয়ার কাজও সম্পূর্ণ হচ্ছে না। কারণ এখনও ভারতের বর্ডার সিকিউরিটি ফোর্সকে (BSF) ফেন্সিংয়ের (Fencing) কাজে বাধা দিচ্ছে বর্ডার গার্ড বাংলাদেশ (BGB)। আগে একই ঘটনা ঘটেছিল বৈষ্ণবনগরে, আর এবার একইরকমের ঘটনা ঘটল শুকদেবপুরে। কিন্তু ভারতকে কাঁটাতার দেওয়ার কাজে প্রতিবেশী দেশ কেন বাধা দিচ্ছে? এই প্রশ্নটা উঠছে ভারতের সীমান্ত লাগোয়া এলাকায়।

তবে বিজিবি-র এই ‘দাদাগিরি’ মেনে নিতে নারাজ সীমান্তের এপারের মানুষজন। এবার বিএসএফ-এর পাশাপাশি সীমা রক্ষার্থে এগিয়ে এসেছেন সীমান্তবর্তী এলাকার সাধারণ মানুষজনও। গ্রামবাসীদের মধ্যে একজন জানিয়েছেন, “আমরা বর্তমানে বিএসএফ-এর সঙ্গে রাতে পাহাড়া দিচ্ছি। বিএসএফও দিচ্ছে। বাংলাদেশি দুষ্কৃতীরা যাতে না আসে। এটা তো আমাদের দেশ। আমাদের সীমান্তে আমরা কেন কাঁটাতার দিয়ে ঘিরব না? আমরা তো কাঁটাতারের বেড়া ঘিরবই। চ্যালেঞ্জ করছি। আমরা এক ইঞ্চি মাটিও ছাড়ব না।”

আরও পড়ুন: বাংলা থেকে ফের গ্রেফতার বাংলাদেশি

কিন্তু এখন প্রশ্ন হচ্ছে, বাংলাদেশের সীমারক্ষী বাহিনী কেন এমনটা করছে? স্থানীয়দের মধ্যে অনেকেই মনে করছেন, বাংলাদেশ বর্ডার এলাকায় বাঙ্কার বানাচ্ছে। তাহলে কি হামলা চালানোর পরিকল্পনা করছে বিজিবি? এই জল্পনা বৃদ্ধি পাচ্ছে। স্থানীয় এক গ্রামবাসী বলেন, “বাংলাদেশ বর্ডার গার্ড বাঙ্কার খুঁড়ছে। ফায়ারিং করার জন্য বসেই আছে। যখন তখন লোক পাঠাচ্ছে এ দিকে। উস্কানি দিচ্ছে যুদ্ধ করব বলে।”

যদিও সীমান্তে উত্তেজনা নতুন কোনও ঘটনা নয়। কয়েকদিন আগেই বৈষ্ণবনগর এলাকার বর্ডারে ফেন্সিং করার কাজে বিএসএফ-কে বাধা দেওয়ার অভিযোগ উঠেছিল বিজিবি-র বিরুদ্ধে। বেশ কিছুক্ষণ বচসা হয় সীমান্তবর্তী এলাকায়। তবে শেষমেশ পরিস্থিতি বুঝে পিছু হঠে বিজিবি।